A Bizottság 949/75/EGK rendelete
(1975. április 11.)
a 315/68/EGK rendeletnek a liliomhagymákra vonatkozó minőségi szabványok tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel az élő fák és egyéb növények, hagymák, gyökerek és hasonló részek, vágott virágok és lombdíszek piaca közös szervezésének létrehozásáról szóló, 1968. február 27-i 234/68/EGK tanácsi rendeletre [1] és különösen annak 4. cikkére,
mivel a legutóbb az 1793/73/EGK rendelettel [2] módosított, 1968. március 12-i 315/68/EGK rendelet [3] rögzítette a virághagymák, sarjhagymák és gumók minőségi szabványait;
mivel a tapasztalatok azt mutatták, hogy a jelenlegi termesztési technikák, valamint a jelenleg értékesített liliomhagymafajok, -fajták és -hibridek szükségessé teszik az említett termékek tekintetében meghatározott növénytani megnevezések és minimális méretek módosítását; mivel a vonatkozó szabványokat ezért ennek megfelelően ki kell igazítani;
mivel az e rendeletben foglalt intézkedések összhangban vannak az Élőnövény- és Virágpiaci Irányítóbizottság véleményével,
ELFOGADTA EZT A RENDELETET:
1. cikk
A 315/68/EGK tanácsi rendelet melléklete III. szakaszában szereplő táblázatban a liliomhagymákra vonatkozó szöveg helyébe az e rendelet mellékletében szereplő szöveg lép.
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1975. április 11-én.